RO Jurnalul Oficial al Uniunii Europene C 122/4

Raportul final al consilierului-auditor (1)

COMP/39.600 – Compresoare frigorifice

2012/C 122/03

Proiectul de decizie vizează o procedură de tranzacționare privind un cartel între cinci producători de compresoare frigorifice de uz casnic și comerciale (de maximum 1,5 CP) utilizate în principal în segmentul refrigerării și congelării casnice, dar și în segmentul comercial. Proiectul de decizie se adresează Appliancer Components Companies SpA și Elettromeccanica SpA („ACC”), Danfoss A/S și Danfoss Flensburg GmbH („Danfoss”), Whirlpool SA și Embraco Europe S.r.l. („Embraco”), Panasonic Corporation („Panasonic”), precum și Tecumseh Products Company Inc., Tecumseh do Brasil Ltda. și Tecumseh Europe SA („Tecumseh”). Încălcarea a vizat întregul SEE și a durat între 13 aprilie 2004 și 9 octombrie 2007.

CONTEXT

În luna octombrie 2008, Comisia a primit o cerere de imunitate formulată de Tecumseh, imunitate care a fost garantată condiționat la 11 februarie 2009. În aceeași lună, Comisia a efectuat inspecții neanunțate la sediile Embraco, ACC și Danfoss.

O lună mai târziu, trei întreprinderi – Panasonic, ACC și Embraco – au solicitat imunitate sau o modalitate alternativă de reducere a amenzilor în temeiul Comunicării din 2006 privind politica de clemență (2). În luna iulie 2010, Danfoss a prezentat o cerere de reducere a amenzii.

La 13 octombrie 2010, Comisia a inițiat procedura în temeiul articolului 11 alineatul (6) din Regulamentul (CE) nr. 1/2003 (3) în scopul de a angaja discuțiile de tranzacționare și a solicitat oficial celor cinci întreprinderi vizate să indice dacă sunt interesate să se angajeze în discuții de tranzacționare. Toate părțile și-au declarat disponibilitatea de a se angaja în astfel de discuții.

PROCEDURA DE TRANZACȚIONARE

Discuțiile dintre Comisie și fiecare dintre părți au avut loc în perioada noiembrie 2010-septembrie 2011. Pe parcursul acestor întâlniri, părțile au fost informate cu privire la obiecțiile pe care Comisia intenționa să le formuleze împotriva lor, precum și la probele pe care se bazau obiecțiile respective. În luna noiembrie 2010, părțile au avut acces la probele pertinente la sediul Comisiei, inclusiv la toate declarațiile orale. Părților li s-a furnizat o copie pe hârtie a listei tuturor documentelor din dosar. Pe baza unei solicitări motivate din partea Danfoss și Embraco, acestora li s-a acordat acces la documente suplimentare incluse în dosarul cazului. DG Concurență a extins acest acces și la celelalte trei părți. De asemenea, Comisia a furnizat fiecăreia dintre cele cinci părți o estimare a nivelului probabil al amenzilor pe care urma să li le aplice Comisia. În urma accesului la dosar, trei părți au prezentat argumente rezultând din partea accesibilă a dosarului. Acestea au fost luate în considerare unde s-a considerat a fi justificat.

În luna septembrie 2011, toate părțile au prezentat Comisiei o cerere oficială de tranzacționare în temeiul articolului 10a alineatul (2) din Regulamentul (CE) nr. 773/2004 (4) și și-au recunoscut responsabilitatea pentru încălcarea articolului 101 din TFUE și a articolului 53 din Acordul privind SEE. Mai mult, părțile au indicat că acceptă valoarea maximă a amenzii care le-a fost comunicată de Comisie. În al treilea rând, părțile au confirmat că (i) au fost în mod suficient informate cu privire la obiecțiuni și li s-a dat în mod suficient posibilitatea de a-și exprima propriile puncte de vedere, (ii) nu au în vedere să solicite accesul la dosar sau să fie ascultate în cursul unei audieri orale, sub rezerva ca propunerile lor de tranzacție să se reflecte în comunicarea privind obiecțiunile („CO”) și în decizia finală și (iii) sunt de acord să primească CO și decizia finală în limba engleză.

CO a fost adoptată la 11 octombrie 2011. Toți destinatarii au răspuns că CO corespunde conținutului propunerilor lor de tranzacție și că, prin urmare, confirmă determinarea de a continua procedura de tranzacționare. Comisia a putut, astfel, să procedeze direct la adoptarea unei decizii în temeiul articolelor 7 și 13 din Regulamentul (CE) nr. 1/2003.

PĂRȚI TERȚE INTERESATE

Întreprinderea Aktiebolaget Electrolux a fost acceptată în cadrul procedurii în calitate de terț care a demonstrat suficient interes în conformitate cu articolul 27 alineatul (3) din Regulamentul (CE) nr. 1/2003. Solicitarea inițială a acesteia, depusă în 2010, a trebuit respinsă ca fiind inadmisibilă din trei motive: având în vedere că nu fusese încă inițiată procedura pentru acest caz de cartel, nu exista nicio „procedură” în care să poată fi acceptat un terț; în al doilea rând, nu era posibil să se stabilească în mod documentat existența unui interes suficient din partea unui terț pentru ca acesta să poată fi admis în cadrul procedurii; și, în al treilea rând, terțul respectiv nu ar fi putut încă să își exercite drepturile în temeiul articolului 13 din Regulamentul (CE) nr. 773/2004. Cea de a doua solicitare care a fost depusă un an și jumătate mai târziu (respectiv, după inițierea procedurii în mod oficial) a fost acceptată. Prin urmare, în temeiul articolului 13 alineatul (1) din Regulamentul (CE) nr. 773/2004, societatea a fost informată în scris cu privire la natura și subiectul procedurii și i s-a acordat posibilitatea de a-și exprima în scris punctul de vedere.

PROIECTUL DE DECIZIE

Proiectul de decizie cuprinde obiecțiunile formulate în comunicarea privind obiecțiunile cu privire la care părțile au avut posibilitatea de a-și exprima punctele de vedere.

Luând, totodată, în considerare faptul că, față de mine sau de membrul Biroului consilierului-auditor care a participat la discuțiile de tranzacționare, părțile nu au făcut trimitere la niciun fel de aspecte privind accesul la dosar sau la dreptul lor de apărare, consider că dreptul tuturor participanților de a fi ascultați a fost respectat în acest caz.

Bruxelles, 5 decembrie 2011. Michael ALBERS

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței, JO L 275, 20.10.2011, p. 29.

(2) Comunicarea Comisiei privind imunitatea la amenzi și reducerea amenzilor în cazurile de cartel, JO C 298, 8.12.2006, p. 17.

(3) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat, JO L 1, 4.1.2003, p. 1.

(4) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE, JO L 123, 27.4.2004, p. 18.